


­­

­





­­­­

­­­

Resultat av Innbyggerundersøkelsen Høst 2020 – Analysedel

Innhold

[1.0 Innledning 3](#_Toc62124835)

[1.1 Metode 4](#_Toc62124836)

[2.0 Spørreundersøkelsen 5](#_Toc62124837)

[2.1 Bruk av SMS 5](#_Toc62124838)

[2.2 Aktivitetslogg høsten 2020 6](#_Toc62124839)

[2.3 Feilkilder 6](#_Toc62124840)

[2.4 Forbedringer til fremtidige digitale undersøkelser 6](#_Toc62124841)

[3.0 Analyse av responser 7](#_Toc62124842)

[3.1 Disse har svart på undersøkelsen 8](#_Toc62124843)

[3.2 Hvordan har innbyggerne det i Nærøysund i dag? 9](#_Toc62124844)

[3.3 Hva er innbyggerne opptatt av når vi bygger Nærøysund kommune? 12](#_Toc62124845)

[3.4 Hvordan ønsker innbyggerne selv å bidra i utviklingen av Nærøysund kommune? 13](#_Toc62124846)

[3.5 Hva mener innbyggerne om FNs Bærekraftsmål? 16](#_Toc62124847)

[4.0 Dette tar vi med oss inn i samfunnsplanen 16](#_Toc62124848)

[5.0 Avslutning 17](#_Toc62124849)

[6.0 Kilder: 18](#_Toc62124850)

# Innledning

Nærøysund kommune igangsatte arbeidet med kommuneplanens samfunnsdel høsten 2020, og i den forbindelse ble det utarbeidet en digital innbyggerundersøkelse som skulle gi befolkningen muligheten til å komme med innspill til samfunnsplanen.

Det å sikre innbyggeres innspill til samfunnsdelen er en sentral del av medvirkningsprosessen sammen med innspill fra næringsliv, frivilligheten og kommunen som organisasjon. Året 2020 huskes best for Covid 19, og dette gjorde at kommunen ikke kunne arrangere større møter med befolkningen rundt omkring i kommunen. Det ble tidlig klart i planprosessen at en digital spørreundersøkelse knyttet til utvikling av samfunnsplanen var et nødvendig tiltak for å sikre at kommunens innbyggere fikk muligheten til medvirkning.

Hensikten med innbyggerundersøkelsen i Nærøysund var å sikre et bredt og godt kunnskapsgrunnlag til kommuneplanens samfunnsdel. En av måtene vi valgte å løse dette på var gjennom en digital spørreundersøkelse. Sluttilstand på spørreundersøkelsen ble nådd våren 2021 etter at innspill fra undersøkelsen ble bearbeidet inn i samfunnsplanen, og analysen med talldel offentliggjøres på Nærøysund kommune sine hjemmesider.

Nærøysund kommune hadde tidlig i planarbeidet et digitalt møte med Orkland kommune for å få inspirasjon, veiledning og råd for hvordan vi kunne gjennomføre en slik undersøkelse. Orkland kommune gjennomførte i 2019 «Orklandstemmen» hvor de gjennomføre en digital innbyggerundersøkelse i forbindelse med kommunesammenslåingen til Orkland kommune. Denne undersøkelsen, var i likhet med Nærøysund kommune, et av grunnlagene til Orkland kommune sin samfunnsplan.

Orkland kommune hentet inspirasjon fra Steinkjer kommune sin «Folkestemmen» som ble gjennomført i 2019. Innbyggerundersøkelsen i Nærøysund, både spørsmålsformulering og utforming ble basert på disse to digitale undersøkelsene. Administrasjonen valgte derfor å gjennomføre en lignende metodikk i den hensikt å vekke engasjement rundt planarbeidet, og legge til rette for innspill fra innbyggere som ellers ikke ville ha komme med innspill til planen.

Analysen i denne rapporten er ikke uttømmende, og det finnes omfattende datamengder som kan benyttes videre i kommunens planlegging sammen med andre medvirkningsformer. Det er også mulig å gjennomføre avgrensede undersøkelser basert på ulike funn i undersøkelsen.

Det anbefales å lese tallden sammen med denne analysen da denne oppgir mer utfyllende statisitkk utover analysedelen.

## Metode

Spørreundersøkelse som metode kan gjennomføres når det er behov for generell og representativ informasjon om innbyggernes meninger. I en spørreundersøkelse kan man bruke forhåndsdefinerte svaralternativer hvor en kan hente ut informasjon om informantens meninger og synspunkter. En kan også benytte åpne tekstfelt der hvor man svarer med egne ord, noe som kan avdekke nye synsvinkler i planarbeidet. (KMD 2014)

Til forskjell fra Orkland kommune og Steinkjer kommune så valgte Nærøysund kommune å utarbeide, innhente data og analysere responsen selvstendig. Orkland kommune hadde et større samarbeid gjennom SINTEF og Trøndelag FOU til å utarbeide og bearbeide spørreundersøkelsen.

Det ble vurdert fra administrasjonen at dette ikke var aktuelt å innhente støtte for Nærøysund da det ikke var økonomi eller tid tilgjengelig til å starte opp et prosjekt gjennom disse aktørene på dette tidspunktet. Vi valgte derfor å bruke egne ressurser fra egen IT-avdeling, og den kompetansen som allerede eksisterer i Nærøysund kommune.

Programmet vi valgte å benytte oss av var *SurveyLegend.com*. Dette er en gratistjeneste på internett hvor en kan etablere ulike former for meningsmålinger, spørreundersøkelser og analyser. Dette gjorde at vi kunne selvstendig administrere spørsmål, og hvordan vi ville innhente data. Det er ingen sporbarhet i undersøkelsen ut over at *surveyLegend* registrerer enheten undersøkelsen gjennomføres på, samt plassering av enheten. Dette er noe google, Facebook og andre sosiale medier gjør hver dag og hver gang vi logger på sosiale medier. Det er kun administrator av undersøkelsen som kan se disse dataene og Nærøysund kommune behandler disse dataene etter personopplysningsloven §8 og 9.

En svakhet med bruk av denne type gratistjenester er at en er svak for bot/spam. Dette er datamaskiner i verden som svarer svært raskt på undersøkelser selv om de er lukket / begrenset til et utvalg av brukere. Det er identifisert rundt 31 responser av disse utenfor Skandinavia. Det vurderes at denne type bot /spam programmer påvirker den totale undersøkelsen i liten grad.

# Spørreundersøkelsen

Spørsmålene i undersøkelsen er i stor grad hentet fra Orkland kommune, og til dels Steinkjer kommune sine undersøkelser «Orklandstemmen» og «Folkestemmen». Disse undersøkelsene ligger offentlig på deres hjemmesider. Ut ifra en vurdering av faktorer som tid, godkjenninger til bruk av SMS, og planprosess valgte administrasjonen å utføre undersøkelsen på samme måte, men med enkelte justeringer og lokale tilpasninger.

Spørreundersøkelsen har tre overordnede temaer.

* Bakgrunn: Bosted, Kjønn, Fødtslesår, utdannelsesnivå, Hovedbeskeftigelse etc. Dette gir oss nødvendige sorteringsvariabler når en skal analysere påstander og svar
* Hvordan har innbyggerene det i Nærøysund og hva er de opptatt av: Ulike påstander om lokalsamfunnet, om trivsel og nærmiljø
* Ønske om å bidra i fremtiden: Spørsmål om kommunikasjon, informasjonskanaler, frivillig arbeid og FNs bærekraftsmål

## Bruk av SMS

Et suksesskriteriene til Orkland kommune var bruk av SMS – varslingssystemet for å sende ut innbyggerundersøkelsen. Dette identifiserte administrasjonen som et nødvendig tiltak for å få flest mulig til å respondere. Etter å ha vært i kontakt med direktoratet for forvaltning og IKT, var bruken av SMS- varslingssystemet tillatt, så fremt at det ble skrevet en GDPR protokoll av kommunen. Dette er en standard prosedyre når kommunen skal sende ut SMS-varsling om driftsmeldinger om for eksempel vei, vann og avløp.

SMS- varslingssystemet sender ut SMS til alle registrerte beboere i Nærøysund. SMS`en inneholdt informasjon om hensikten med undersøkelsen, og informasjon om hvordan vi fant telefonnummeret med henvisning til DIFI. SMS`en nådde ut til overkant av 9000 personer. Det ble informert om at all datainnsamling var anonymt og at det ikke var mulig å spore responsen til enkeltmennesker. Det var også mulig å svare på undersøkelsen via kommunens hjemmesider og Facebook side.

Vi ser en betydelig økning i aktivitet etter å ha sendt SMS med lenke til undersøkelsen. Innbyggerundersøkelsen ble forhåndsvarslet i Ytringen avis, Facebook og på kommunens hjemmesider. Varsling ble også sendt ut til alle ansatte i Nærøysund kommune via kommunes e-mail. Vi kan derfor konkludere med at uten bruk av SMS ville ikke responsen ha gitt så god effekt over så kort tid.

## Aktivitetslogg høsten 2020

* Innbyggerundersøkelsen ble publisert 15. september
* Pr. 24.09 var det kommet inn 117 responser.
* 29.09: artikkel i Ytringen om innbyggerundersøkelsen med SMS varsling
* Pr. 02.10 var det kommet inn 214 responser
* GDPR protokoll skrevet og godkjent 05.10.20
* Første SMS: 06.10.20
* Undersøkelsen lagt ut i papirform på bibliotek og frivillighetssentraler 07. oktober
* Pr. 08.10 var det kommet inn 960 responser
* Andre SMS: 22.10.20
* Pr 02.11 var det kommet inn i overkant av 2700 responser
* Undersøkelsen ble avsluttet 01.12.20 med 2788 responser av i overkant av 9000 utsendte SMS ‘er

## Feilkilder

* Undersøkelsen har responser fra Sverige, Danmark, USA, England, Italia, Tyskland etc. Dette kan være studenter fra Nærøysund som studerer i utlandet, eller bot/spam svar. Dette dreier seg om totalt 84 responser.
* SMS varslingssystemet sender ut SMS til alle registrerte beboere i kommunen ut fra kontakt- og reservasjonsregisteret. Dette inkluderer hytteeiere i kommunen som har annet bosted enn Nærøysund. Det er ikke mulig å sortere ut hyttebeboere i undersøkelsen, og det er et ukjent antall som har svart.
* I Nærøysund har vi rundt 1573 mennesker med høyere utdanning (ssb.no), og 1193 av respondentene som har svart på undersøkelsen har høyere utdanning.
* Det er klart flest innbyggere som har bodd i Nærøysund i over 10 år som har gitt respons

## Forbedringer til fremtidige digitale undersøkelser

Kommunen kunne ha gjort enda mer for å gjøre undersøkelsen tilgjengelig i papirform. Dette skjedde et stykke ut i perioden, og responsen pr. papir var svært lav. Det er også lav respons fra de eldre, noe som vi kunne lagt mer til rette for. Vi kunne også gjort en bedre jobb med å reklamere bedre for undersøkelsen på skoler og andre sosiale medier ut over Facebook. Vi kunne ha lagt mer til rette for undersøkelsen til videregående skoler, innvandrergrupper og undersøkelsen kunne ha blitt lagt ut på engelsk. Covid 19 hindret oss også i noe grad å kunne reklamere undersøkelsen ovenfor større folkemengder. Her kunne vi brukt kino, folkemøter, QR-koder og andre metoder for å spre undersøkelsen.

Tilbakemeldinger fra respondenter har også vært at undersøkelsen var for lang. Dette gjorde at flere valgte å avslutte undersøkelsen underveis, eller unngå å svare på hele undersøkelsen. Til neste gang så kan undersøkelsen konkretiseres bedre, og opplyse om bruk av tid.

# Analyse av responser

Vi har analysert ut fra talldelen relevante innspill til kommuneplanens samfunnsdel. Denne analysen tar for seg de mest fremtredende funnene i undersøkelsen, og disse vektes inn i målanalysen til samfunnsplanen. Datagrunnlaget kan allikevel brukes til mye mer. Det er omfattende mengder data og dette kan brukes til fremtidig planarbeid.

Dataen kan sorteres ut fra bakgrunns spørsmålene (kjønn, alder, bosted) og krysses med ulike svar fra undersøkelsen. På denne måten kan en finne flere funn som kan være aktuelt for utvikling av temaplaner i fremtiden.

Selve analysen har blitt utført ved at der hvor responsene (se talldel) står opp imot hverandre, så gikk vi inn for å se på bakenforliggende årsaker til responsen. Der hvor det overveiende vekt den ene eller andre veien, kan en finne ut hvilken del av befolkningen som er enig eller uenig i en påstand. Eksempel på dette kan være er at på spørsmål om *«hvor lenge du har bodd i kommunen?»*, så er det klart færrest svar *på «under 4 år».* Da kan vi finne ut hvilken aldersgruppe dette representerer, hvor de bor, og om deltar i samfunnsutviklingen.

Vi har valgt å slå sammen *«enig»* / *«delvis enig»,* og *«uenig»* / og *«delvis uenig»* på spørsmål hvor innbyggere skal ta stilling til ulike påstander. Dette gjør dataen mye mer håndterlig og det er lettere å trekke ut trender. Vi mister dog muligheten til å nyansere, men siden undersøkelsen ikke legger til grunn hvorfor innbyggere er *«enig»* / *«delvis enig»,* så er det utfordrende å trekke ut analyser av enkeltsvar.

Det ligger også inne en teknisk feil i undersøkelsen der hvor vi spurte innbyggere om *«Vil du anbefale dine venner å flytte til ditt nærområde?»* så skulle undersøkelsen ta respondenten til enten *«Årsaker til at du ønsker / Ikke ønsker å anbefale dine venner å flytte til ditt nærområde?»*. Dette gjorde at vi fikk uforventet høy respons på *«Årsaker til at du IKKE ønsker å anbefale dine venner å flytte til ditt nærområde?»*. På en annen side så gjorde det at flere av respondentene måtte oppgi nettopp disse årsakene og således får en mer ut av svarene.

## Disse har svart på undersøkelsen

Det har vært nokså god respons på undersøkelsen. Av kommunens 9 606 innbyggere i Nærøysund 3. kvartal så har undersøkelsen gitt 2788 responser. Dette utgjør 29,02 % av kommunens befolkning. Responsen representerer alle befolkningsgrupper med ulik prosent. (se tabell)

|  |  |  |
| --- | --- | --- |
| **Svaralternativ** | **Respons ut fra folketall - SSB** | **Respons i undersøkelsen** |
| 1919-1929 | 3,29 % | 0,10 % |
| 1930-1939 | 5,73 % | 0,83 % |
| 1940-1949 | 24,40 % | 7,43 % |
| 1950-1959 | 44,31 % | 17,29 % |
| 1960-1969 | 46,03 % | 21,81 % |
| 1970-1979 | 45,01 % | 19,24 % |
| 1980-1989 | 35,62 % | 14,77 % |
| 1990-1999 | 29,12 % | 12,92 % |
| 2000-2009 | 12,66 % | 5,41 % |
| 2010-2019 | 0,26 % | 0,14 % |

* *Sammenstilt tabell ut fra befolkningsgrupper i Nærøysund K3 fra SSB og respons fra befolkningsgrupper i undersøkelsen. Eks. fra befolkningsgruppe 1960-1969 – 46,03 % av Innbyggere i befolkningsgruppe 1960-1969 har svart på undersøkelsen*

**Sammendrag av respons:**

* Størst respons er fra befolkningsgruppen 1960-1969, som også er den største delen av befolkningen i Nærøysund.
* Det er flere kvinner enn menn som har respondert.
* Det en overvekt innbyggere som er gift eller er i partnerskap som har svart, men allikevel er det 64,19 % av responsene mot 35,78 % responser som oppgir at de ikke har barn.
* I Nærøysund har vi omtrent 1573 mennesker med høyere utdanning (SSB, 2019), og 1193 av respondentene har svart at de har høyere utdanning
* 56,95 % av responsene er fra ansatte i privat og offentlig sektor. 14,35 % er pensjonister og 2,45 % er elever.
* Et klart flertall, 82,23 % av respondentene har bodd i Nærøysund kommune over 10 år
* Det er klart flest responser fra området Rørvik og Kolvereid med henholsvis 1146 responser fra Rørvik og 624 Responser fra Kolvereid. Om en slår sammen lokalsamfunnene utenom Kolvereid og Rørvik så har 1006 responser blitt registrert.

## Hvordan har innbyggerne det i Nærøysund i dag?

**Innbyggerne i Nærøysund kommune mener at Nærøysund er en god kommune å vokse opp i, med gode turmuligheter, og gode muligheter for å drive med fysisk aktivitet**

Innbyggerne er meget god fornøyd med kommunen som oppvekststed. 85,91 % av responsen oppgir at de opplever Nærøysund kommune som en god kommune å vokse opp i. 85,28% mener at det god tilgang på turstier, og 83,07% mener at det er gode muligheter til å drive fysisk aktivitet.

Det er noe vekt mot at responser fra området Rørvik er mest fornøyd med kommunen som oppvekststed med 79,84 %, mens Kolvereid er på 77,88 %. Resten av kommunen responderer 74,45 %. Dette gjelder også tilgang på fysisk aktivitet og tilgang på turmuligheter. Det er med andre ord små forskjeller mellom byer og grender.

De som svarer at de er uenige med påstandene om at min kommune er en god kommune å bo og vokse opp i har høyest svarprosent fra respondenter som har bodd i kommunen mellom 4 – 10 år. Her er 16,74 % av respons uenige i påstanden. De som er mest enige i påstanden har bodd i kommuen over 10 år med 84,15 %. For personer som har bodd i Nærøysund under 4 år, svarer 66,12 % at de er enige i påstanden, mens 11,29 % er uenige. De også flest fra denne gruppen som har svar at de ikke har noen mening om påstanden.

**Innbyggerne godt fornøyd med bokvalitetene på eget bosted, men det finnes noen unntak.**

De aller fleste oppgir at kommunen leverer tjenester som er tilpasset deres egne behov. Her svarer 71,33 % med klar overvekt på delvis enig at dette er tilstrekkelig. Det samme gjelder om kommunen tar i bruk ny teknologi. Her mener 67,34 % at de opplever dette, men her oppgir også 15,78 % av responsene at de ikke har noen mening.

Det er svært mange responser som oppgir at de er uenige eller delvis uenige i at det er god tilgang på offentlig transport. Dette utgjør 79,60 % av alle responsene. 52,03 % av stemmene fra Rørvik er enig i at det er et godt kollektivtilbud, mens fra grendene er det 28,52 % som mener det samme. Med andre ord så er omtrent halvparten fra Rørvik enige i at det er et godt kollektivtilbud, mens i grendene så er det 71,48 % som er misfornøyd med kollektivtilbudet.

De aller fleste mener at det er godt tilrettelagt med boligtomter og boliger som er tilpasset innbyggernes behov hvor 64,1 % mener det er god tilgang på boligtomter, og 61,25 % som mener at det er god tilgang på boliger tilpasset behovet. Det er dog mange som ikke har noen mening på dette området, og det kan komme av at flertallet av innbyggerundersøkelsens responser har bodd i Nærøysund over 10 år.

På spørsmål om hvilke møteplasser innbyggerne foretrekker så svarer 24,59 % at de foretrekker serveringsteder som kafe, restaurant, utesteder etc. 23,05 % foretrekker de å møte hjemme til hverandre. Dette tilsvarer 47,64 % av all respons. Det er 16,55 % som foretrekker å møtes ute i friluft, parker og lekeplasser, og kun 9,02 % som foretrekker å møtes på idrettsanlegg både ute og inne.

**Innbyggerne i Nærøysund mener det er trygt og godt å bo i Nærøysund. Svært mange trives i sitt nærområde, og vil anbefale sine venner å flytte hit.**

Av alle responsene så mener 92,46 % at de trives i sitt nærområde. De opplever at Arbeidsveien er trygg og at det er trygt å ferdes i eget nærområde. Mobildekningen er også god med noen lokale variasjoner. Det er 29,03 % som oppgir at bredbåndstilbudet i området er dårlig. Dette er i all hovedsak responser fra lokalsamfunn utenom Kolvereid og Rørvik.

Det er noen forskjeller mellom steder om tema trygg skolevei. Her mener 60,98 % at de opplever at skoleveien er trygg, mens 29 % mener den er utrygg. Hvis man sorterer ut de som mener veien er utrygg så oppgir 24,97 % av grendesamfunnene at de har en utrygg skolevei, og Rørvik 24,17 %. Respondentene fra Kolvereid svarer 18,58% og mest enig i påstanden. Svarene kan være noe misvisende da 10% av all respons ikke har noen mening om påstanden.

Flertallet oppgir også at det er god tilgang på relevante arbeidsplasser og at kommunen tilrettelegger for et godt samarbeid med lokalt næringsliv. Nærøysund kommune oppleves allikevel forskjellig om klimatiltak og miljøvennlighet. 25,20 % har ingen mening, mens 48,46 % mener at Nærøysund er klima- og miljøvennlig.

Det er også mer skille på opplevelsen av tilgang på kulturaktiviteter innad i kommunen og blant befolkningen. Her mener 49,94 % av respondentene at det er god tilgang på kulturaktiviteter, mens 42,49% mener det er dårlig tilgang på kulturaktiviteter. Et funn i undesøkelsen er at 41,01 % av responsen fra Rørvik svarer *uenig* eller *delvis uenig* i påstanden mot 36,64 som er *enig* eller *delvis enig*. De som er mest fornøyd med kulturtilbudet kommer fra Kolvereid hvor 56,25 % av responsene er enig eller delvis enig i påstanden.

Av hele undersøkelsen så svarer 75,48 % at de vil anbefale sine venner å flytte til sitt nærområde, mens 14,29 % ikke vil anbefale dette. De verdiene respondentene oppgir er at det er fint i Nærøysund, med gode grøntområder, friområder og friluftsliv. Det er også et trivelig nærmiljø. Det innbyggerne oppgir som årsaker til at de ikke vil anbefalte venner å flytte til sitt nærområde er at det er få steder å møtes. Her svarer 15,34 % dette. Det er også 46,91 % som mener at det er lite tilgang på møteplasser og sosiale treffpunkt.

12,45 % oppgir også at det er vanskelig å få arbeid i Nærøysund, og vil på det grunnlaget ikke anbefale sine venner å flytte til sitt nærområde. Ellers nevnes det også at folk er intolerante og lite inkluderende. De som ikke vil anbefale venner å flytte til sitt nærområde kommer i hovedvekt fra Kolvereid og Rørvik med til sammen 145 svar. Majoriteten av disse har bodd i kommunen over 10 år. Innbyggere fra Kolvereid og Rørvik er også de som har mest respons på at folk er intolerante og lite inkluderende.

***Utvalg fra sitater på hvorfor / hvorfor ikke respondenten ønsker å anbefale å flytte hit:***

*«Kan være vanskelig å bli akseptert på arbeidsplass dersom det allerede er utpekt en lokal søker. Arbeidsmiljølovens bestemmelser følges ikke alltid. Spesielt på Vikna.»*

*«Forurensing av fjordmiljøer av oppdrett, lokal fisk blir uspiselig»*

*«Dårlig kollektiv transport og derfor isolert ift. å komme seg til/fra (f.eks. til tog i Grong)»*

*«Alt for dårlig tilbud til barn fra 0 te 18 forutenom idrett. Ingen ungdomsklubb. Lite som skjer for dem fra 1 te 10 klasse»*

*«Lite tilgang på attraktive arbeidsplasser for høyt utdannete, spesielt for kvinner»*

*«Nærhet til sjø og fiskemuligheter»*

*«Fantastisk kystnatur!»*

*«God plass på bygda»*

*«Innovative, framoverlente næringslivsaktører som tilbyr en rekke spennende jobber»*

## Hva er innbyggerne opptatt av når vi bygger Nærøysund kommune?

**Flertallet mener at Helse og velferd burde få mer penger i neste budsjett**

Det er et klart flertall av respondentene som mener at helse og velferdssektoren 45,07 % bør få prioriteres i budsjettet fremfor. Oppvekst og familie 23,94 %, teknisk 19,92 % og kultur, idrett og fritid 11,06 %.

Selv om respondentene mener at helse og velferd burde få mer penger, så ønsker flertallet å kunne påvirke området oppvekst for barn- og unge, trivsel- og inkludering og lokalsamfunnet. 17,32 % ønsker å påvirke oppvekst for barn- og unge, mens 10,42 % ønsker å påvirke helsetilbud.

Det er også noe forskjellig i hvordan innbyggerne oppfatter kommunens økonomi. Kun 34,49 % mener at Nærøysund kommune har en sunn økonomi mens 47,60 % er uenig eller delvis uenige i dette. Det er små forskjeller mellom steder og aldersgrupper i Nærøysund. Det er 17,87 % som ikke har noen mening om kommunens økonomi.

**Innbyggerene mener Nærøysund kommune bør markere seg som næringskommune**

På spørsmål om hva innbyggerne mener Nærøysund kommune bør arbeide for å markere seg som, svarer 22,23 % at kommunen bør markedsføre seg som næringskommune. Folkehelsekommune kom på andre plass med 13,47 %, og frilufts kommunen på tredjeplass med 12,57 %. Det er 8,76 % forskjell mellom Næringskommune og folkehelsekommune, mens kun 0,95 % mellom folkehelsekommune og frilufts kommune. Det er små forskjeller mellom menn og kvinner, og om en sorterer etter sted så mener innbyggere fra Rørvik 54,01 %, Kolvereid 48,50 %, og grendene 48,76 % at kommunen bør markere seg som næringskommune fremfor de andre alternativene.

På spørsmål om kommunen er en attraktiv arbeidsgiver er 51,76 % enige eller delvis enige i påstanden. 57,38 % av disse kommer fra offentlig sektor, og 40,06 % kommer fra privat sektor. 42,69 % av jobbsøkere mener at kommunen er en attraktiv arbeidsgiver. Det er en stor andel, 24,26 % av responsene, som ikke har noen mening om dette. 28,05 % av disse kommer fra privat sektor, og 7,77 % av disse kommer fra offentlig sektor.

Det kom også inn en del andre forslag ut over svaralternativene:

*Bolystkommune, Fiskerikommune, Utviklingskommune, Havbrukskommune, Kystkommune, Trivselskommune, Øykommune, Sjømatkommune, Turistkommune*

## Hvordan ønsker innbyggerne selv å bidra i utviklingen av Nærøysund kommune?

**Innbyggerne ønsker å delta delvis gjennom frivillig arbeid, gi tilbakemeldinger til kommunen på tjenester, delta i spørreundersøkelser, og kommunisere via E-post. Svært få ønsker å bli folkevalgt.**

På spørsmål om å bli spurt om å delta i frivillig arbeid oppgir 70,14 % at de er positiv eller svært positiv til dette. Kun 6,32 % oppgir at de er negativ til dette. Et stort antall har heller ingen mening på dette området. Dette er et godt utgangspunkt for et styrket samarbeid mellom kommune, frivillighet og næringsliv. Frivilligheten har derimot en jobb å gjøre for å trekke til seg medlemmer. Av 248 responser som har bodd i Nærøysund under 4 år, er det 64 respondenter som har verv eller er medlem i en frivillig organisasjon. Dette utgjør 25 % av nye innbyggere. Altså 75% av de som har svart på innbyggerundersøkelsen, som har bodd i Nærøysund under 4 år har ingen relasjon til frivilligheten.

På spørsmål om hvilke måter respondentene ønsker å delta med å utvikle kommunen på, så svarer 27,50 % spørreundersøkelser og 21,65 % på at de ønsker å gi tilbakemelding og forslag til forbedringer på tjenestene som de bruker. 17,92 % oppgir også at de vil delta i frivillig arbeid. Det er altså en divergens mellom hva folk synes om frivillig arbeid. Et klart flertall ønsker å bli spurt om å delta i frivillig arbeid, men ønsker i delvis grad å faktisk delta i frivillig arbeid. Svært få ønsker å bli folkevalgt; 1,03 % av responsen.

Et klart flertall av respondentene ønsker å kommunisere med kommunen via e-post. Ellers ønsker også flere å kommunisere via SMS, telefon, personlige møter og bruk av kommunens hjemmeside. På spørsmål om hvilken informasjonskanal respondentene benytter for kommunal informasjon, svarer over 52,15 % at de bruker kommunens hjemmesider, og 24,35 % benytter kommunens Facebook sider. Det er 3579 personer *(pr.01.21)* som følger Nærøysund kommune sine Facebooks sider som tilsvarer 37,25 % av kommunens befolkning.

Dette spørsmålet åpner også opp for å skrive kommentarer hvor et stort flertall av respondentene som har svart andre måter å kommuniserer på, ønsker seg en kommunal Appløsning.

***Relevante sitater***

*«Jeg ønsker at det skal bli lettere for innflyttere å møte andre uten å måtte dra på den lokale puben, at det skal bli lettere å ferdes i trafikken som gående, syklist og lignende, og at det skal bli lettere å få en relevant jobb i mer enn 50% stilling.»*

*«Forbedre formidling av aktiviteter og ting som foregår»*

*«Kulturaktiviteter som teater og sang. Gjerne generasjons landing.»*

*«Stille opp for grenda vi bor i.»*

*«Ønsker å kommunisere via APP»*

**Kommunens innbyggere ønsker å være med på å påvirke lokalsamfunnet sitt.**

På spørsmål om innbyggere ønsker å være med på å påvirke utviklingen i kommunen så svarer 78,18 % ja, mens 21,81 % svarer nei. Det er noe flere menn enn kvinner som ikke ønsker å delta i utviklingen. Det er også små forskjeller mellom aldersgruppene. Det er klart flest innbyggere med høyere utdanning som ønsker å delta. Disse representerer 64,56% av responsen.

Det er noen større variasjon i hvordan innbyggere opplever muligheten til å være med på å påvirke lokalsamfunnet sitt. Der svarer 60,33 % at de opplever å ha muligheten til å påvirke lokalsamfunnet mot 30,01 % mener de i mindre grad har påvirkningsmulighet. Det er nogenlunde likt fordelt mellom grendene, Kolvereid og Rørvik med omkring 27 % som opplever at de har liten grad av påvirkningsmulighet.

***Relevante sitater***

*«Bidra til å få kommunen i ønsket retning»*

*«For å bedre barnas framtid og muligheter.»*

*«Framtiden til våre etterkommere må tas vare på»*

*«Flytter. For dårlig med uteplasser og ting å gjøre på fritiden utenom idrett»*

## Hva mener innbyggerne om FNs Bærekraftsmål?

På spørsmål om hvilke av de 17 bærekrafts målene de mener er mest relevant for Nærøysund, så svarer 14,79 % bærekraftsmål nr. 3: God helse og livskvalitet. På andreplass så svarer de bærekraftsmål nr.4: God utdanning, og på tredjeplass mål nr. 8: Anstendig arbeid og økonomisk vekst. Det er flest responser fra aldersgruppen 1980-1989 som svarer god helse med 54,03 %, og aldersgruppen 1990-1999 med 53,07%. Aldersgruppen 1940-1949 svarer 44,17 % god helse. Det er 204 pensjonister som har svart bærekraftsmål god helse, og dette utgjør 47,11 % av alle respondenter fra de som har opgitt pensjonist som hovedbeskjeftigelse.

Av bærekraftsmål 4: God utdanning finner vi flest responser fra innbyggere med høyere utdanning, eller er ansatt i offentlig og privat sektor. Det er små forskjeller mellom hovedbeskjeftigelse og valg av bærekraftsmål.

Det er 2004 responser på dette temaet, og 829 responser har valgt å ikke svare på spørsmålet. Det er omtrent 41 % av all potensiell respons. Dette kan sammenfalle med kunnskaper og ferdigheter rundt tematikken FNs bærekraftsmål. Spørsmålet i seg selv kan også være uklart da de aller fleste forbinder bærekrafts målene som globale utfordringer, og ikke lokale. Spørsmålet legger allikevel opp til at FNs bærekraftsmål skal være det politiske hovedsporet i Norge. Om ikke responsen på spørsmålet har vært så god, så kan det ha bidratt til en viss grad av folkeopplysning.

# Dette tar vi med oss inn i samfunnsplanen

Flertallet av respondentene ønsker å delta i utviklingen av kommunen. I samfunnsplanen foreslås det at vi legger til rette for samhandling mellom frivilligheten og innbyggere, og stimulere til at innbyggere tar initiativ til samarbeid mellom kommune og lokalsamfunn. Mange av kommunens innbyggere som ikke har bodd lenge i kommunen har liten kontakt med frivilligheten.

Få møteplasser og at folk er intolerante og lite inkluderende blir oppgitt som en grunn til at man ikke ønsker å anbefale sine venner til å flytte til Nærøysund. Innspillet om for lite møteplasser er kommet inn fra flere aktører i samfunnsplanprosessen. Derfor skal bør kommunen aktivt jobbe for å utvikle møteplasser, og legge til rette for tilhørighet i Nærøysund.

Svært mange i Nærøysund trives i sitt nærmiljø, med gode muligheter for friluftsliv og fysisk trening. Dette må videreutvikles. Folk opplever at mobildekningen er god, men at bredbåndstilbudet kunne vært bedre. Å jobbe for at alle skal ha et godt bredbåndstilbud vil gjøre det mer attraktivt å bostette seg i byer eller grendesamfunn i kommunen.

Mange oppgir også at det er vanskelig å få arbeid i Nærøysund. I strategisk næringsplan Ytre Namdal 2020-2030 er hovedmålet +1000 nye arbeidsplasser innen 2030.(SNP YN) Derfor bør det i samfunnsplanen synliggjøres et sterkere samarbeid mellom det offentlige, private og de frivillige. Videre må kompetansebehovet synliggjøres.

Mange i kommunen opplever at Nærøysund har i mindre grad en bærekraftig økonomi. Derfor bør det jobbes mot langsiktig økonomistyring som gir handlingsrom. Vi bør ha ansvarlige ledere og ansatte som fremsnakker kommunen og bidrar til å styrke omdømmet til Nærøysund.

Det bør arbeides for å utvikle et bedre kollektivtilbud i Nærøysund. Dette er den klareste tilbakemeldingen av alle påstander i undersøkelsen og et sterkt flertall mener at det bør komme et bedre kollektivtilbud.

FNs Bærekraftsmål skal ligge til grunn for all kommunal planlegging. Innbyggerne i Nærøysund kommune fremmer bærekraftsmål nr.3 God helse, nr. 4 God utdanning, nr. 8 Anstendig arbeid og økonomisk vekst og nr. 9 innovasjon og infrastruktur som de 4 viktigste målene. Disse bærekrafts målene bør vurderes i samfunnsplanen.

# Avslutning

Hensikten med innbyggerundersøkelsen i Nærøysund er å sikre et bredt og godt kunnskapsgrunnlag til kommuneplanens samfunnsdel. En av måtene vi valgte å løse dette på var gjennom en digital spørreundersøkelse. Sluttilstand på spørreundersøkelsen ble nådd våren 2021 etter at innspill fra undersøkelsen ble bearbeidet inn i samfunnsplanen, og analysen med talldel offentliggjøres på Nærøysund kommune sine hjemmesider.

Denne hensikten mener administrasjonen er oppnådd. Vi har fått svært gode data ut fra den responsen vi har mottatt. Det ermulig å sortere og filtrere ut enda flere variabler til fremtidige analyser, som kan nyttes i utvikling av planverket til Nærøysund kommune. Metodikken er en god måte til å ta temperaturen på Nærøysundsamfunnet.

Kommunen bør ta stilling til om slike undersøkelser skal gjennomføres årlig, annethvert år eller i hvert valg år. Videre bør kommunen ta stilling til om en skal leie inn profesjonelle aktører og drive mer omdømmekampanjer rundt slike undersøkelser. Det anbefales at bruken av SMS varslingssystemet til slike undersøkelser videreføres.

# Kilder:

* *«Folkestemmen»* - Steinkjer kommune – 2018
* *«Kommuneplanens samfunnsdel 2020-2032 – Orkland kommune»*
  + *«Orklandstemmen 2019 i tall»* - Orkland kommune - 2019
  + *«Orklandstemmen analyse»* - Orkland kommune – 2019
* *«Statistisk sentralbyrå»*- 2020 *-* [01222: Endringar i befolkninga i løpet av kvartalet, for kommunar, fylke og heile landet (K) 1997K4 - 2020K3. Statistikkbanken (ssb.no)](https://www.ssb.no/statbank/table/01222/)(18.01.2021)
* *«Statistisk sentralbyrå»* – 2019 - [09429: Utdanningsnivå, etter kommune og kjønn (K) 1970 - 2019. Statistikkbanken (ssb.no)](https://www.ssb.no/statbank/table/09429/)
* *«Strategisk næringsplan i Ytre Namdal 2020*-2030) – Nærøysund kommune
* *«Veileder: Medvirkning i planlegging – Hvordan legge til rette for økt deltagelse og innflytelse i kommunal og regional planlegging etter plan- og bygningsloven»* - Kommunal og moderniseringsdepartementet – 2014



|  |  |
| --- | --- |
| **Postadresse:** Nærøysund kommune Postboks 133, Sentrum, 7900 Rørvik | **Kontakt:** post@naroysund.kommune.no  Tlf.: 909 37 381/ 906 28 700 |

­





­­

­





